CBG-DOD ความเหมือนที่ต่าง..!
หลังจากบริษัท คาราบาวกรุ๊ป จำกัด (มหาชน) หรือ CBG และ บริษัท ดีโอดี ไบโอเทค จำกัด (มหาชน) หรือ DOD ประกาศงบปี 2561 ออกมาวันเดียวกัน (21 ก.พ.) ก็เกิดปรากฏการณ์ที่น่าสนใจกับหุ้นทั้งสองตัวนี้ !!
25 ก.พ. 2562

สำนักข่าวรัชดา
หลังจากบริษัท คาราบาวกรุ๊ป จำกัด (มหาชน) หรือ CBG และ บริษัท ดีโอดี ไบโอเทค จำกัด (มหาชน) หรือ DOD ประกาศงบปี 2561 ออกมาวันเดียวกัน (21 ก.พ.) ก็เกิดปรากฏการณ์ที่น่าสนใจกับหุ้นทั้งสองตัวนี้ !!
รายแรก CBG ที่อยู่ ๆ ก็แปลงร่างจากควายแดงติดโรค…กลายเป็นควายแดงคะนองแบบไม่ทันตั้งตัว !!
ด้วยราคาหุ้นที่วิ่งทะยานร้อนแรง เช้าวันที่ 21 ก.พ. ราคาพุ่งพรวดเปิดที่ 47.50 บาท ระหว่างวันมีการซื้อขายกันอย่างคึกคัก ราคาวิ่งอย่างต่อเนื่อง ทำจุดสูงสุดของวันที่ 50.75 บาท และราคาต่ำสุดของวันที่ 47.25 บาท ก่อนมาปิดตลาดที่ 50.25 บาท ปรับเพิ่มขึ้น 7 บาท หรือคิดเป็นเพิ่มขึ้น 16.18% เมื่อเทียบกับราคาปิดก่อนหน้า
ต่อเนื่องมาถึงวานนี้ (25 ก.พ.) ควายแดงคะนองก็ยังไม่มีทีท่าจะหมดฤทธิ์ ราคายังคงวิ่งต่อเนื่อง แต่ลดดีกรีความร้อนแรงลงเล็กน้อย จนล่าสุดวานนี้ ราคาปิดที่ 53.75 บาท
นั่นเป็นเพราะผลประกอบการปี 2561 ที่ใคร ๆ มองกันว่าจะย่ำแย่…รายได้และกำไรคงลดฮวบ กลับออกมาดีกว่าที่คาดการณ์เอาไว้
โดยมีกำไรสุทธิอยู่ที่ 1,159 ล้านบาท ลดลง 7% จากปีก่อนมีกำไรสุทธิ 1.25 พันล้านบาท ส่วนรายได้จากการขายอยู่ที่ 14,463 ล้านบาท เพิ่มขึ้น 12.1% จากช่วงปีก่อน แบ่งเป็นรายได้จากการขายในประเทศ 7,928 ล้านบาท เพิ่มขึ้น 1.3% จากช่วงปีก่อน และรายได้จากการขายในต่างประเทศ 6,476 ล้านบาท เพิ่มขึ้น 28.9%
จึงเกิดปรากฏการณ์ Buy on Fact หรือซื้อเมื่อความจริงปรากฏ กับหุ้น CBG !!
ส่วนเคสของ DOD ดูจะตรงกันข้ามกับ CBG อย่างสิ้นเชิง หากเปรียบ CBG เป็นควายแดงทะยานขึ้นสวรรค์…ก็เปรียบ DOD เป็นหุ้นสวยกำลังตกสวรรค์เหมือนกัน
เพราะทันทีที่ประกาศงบปี 2561 ออกมาราคาหุ้นในวันนั้น (21 ก.พ.) รูดหนัก เปิดตลาดที่ 11.70 บาท (ราคาปิดก่อนหน้าที่ 12.20 บาท) ตลอดทั้งวันราคาร่วงต่อเนื่อง ทำราคาต่ำสุดของวันที่ 11.40 บาท และราคาสูงสุดของวันที่ 12.00 บาท  ก่อนจะมาปิดตลาดที่ 11.70 บาท ปรับลดลง 0.50 บาท  หรือคิดเป็นลดลง 4.10%
กระทั่งวานนี้ (25 ก.พ.) สถานการณ์หุ้น DOD ก็ยังกู่ไม่กลับ…ราคายังย่ำอยู่กับที่ ปิดตลาดที่ 11.80 บาท
เหตุที่หุ้น DOD ร่วงแรง เพราะผลประกอบการที่ออกมา แม้มีกำไรเพิ่มขึ้นกว่าเท่าตัว แต่ก็ต่ำกว่าที่คาดการณ์กันไว้ !!
โดยคาดว่าจะมีกำไร 325 ล้านบาท เพิ่มขึ้น 128.4% จากปีก่อน และมียอดขายเท่ากับ 702 ล้านบาท เพิ่มขึ้น 81.2% จากปีก่อน
แต่…ปรากฏว่าแย่กว่าที่คาดมาก มีกำไรสุทธิ 306.27 ล้านบาท เพิ่มขึ้น 115.40% จากปีก่อนที่มีกำไรสุทธิ 142.19 ล้านบาท และมีรายได้รวม 673.12 ล้านบาท เพิ่มขึ้น 72.23% จากปีก่อนที่มีรายได้รวม 388.56 ล้านบาท ขณะที่อัตรากำไรขั้นต้นอยู่ที่ 61.51% เพิ่มขึ้นจากปีก่อนที่ 1.53%
นักลงทุนจึงพากันเทขายหุ้น DOD แบบไม่ยั้ง !!
แต่บอกได้เลยว่า ปรากฏการณ์ที่เกิดขึ้นกับหุ้น CBG และ DOD เป็นแค่ช่วงระยะสั้น ๆ เท่านั้น
เพราะ CBG เอง กำไรระยะยาวก็ยังน่าห่วง มีแนวโน้มเติบโตถดถอย ดังนั้นจะเจอแรงซื้อช่วงสั้น ๆ
ก็จะเข้าตำราที่ว่า สูงสุดคืนสู่สามัญ !!
ส่วน DOD เป็นหุ้นที่ได้รับการขนานนามว่า พื้นฐานแข็งแกร่ง กำไรระยะยาวจะโตแน่นอน ซึ่งจะเจอแรงเทขายช่วงสั้น ๆ เช่นกัน
อันนี้ก็เข้าตำราต่ำสุดคืนสู่สามัญ !!
…อิ อิ อิ…